יום אחרי הפיצוץ שהרג תשעה בני אדם בבית קפה, ממש ליד בית חב"ד בפונה שבהודו, נראה שהמתח בקרב התיירים לא בשמיים. "יש תחושה מוזרה של שקט, של חזרה לשגרה. בחדשות מדברים על בלי הפקה אבל האנשים במסעדה יושבים ומתעניינים באוכל, לא בטלוויזיה", אמר הערב (יום א') בשיחה עם ynet פלג רותם, ישראלי שנמצא בעיר פונה בהודו לרגל עבודתו.
רותם מתגורר במלון הנמצא כ-600 מטר ממקום הפיצוץ. הוא מספר כי על אף שמדובר באירוע חריג וקיצוני המסוקר באופן שוטף בחדשות, אין תחושה של פאניקה. "בחדשות מדברים על זה ללא הפסקה. בסך הכל זה כן אירוע קיצוני, והם אומרים שזה מחריד את השלווה בעיקר אחרי הפיגוע במומבאי, אבל פה יש תחושה של שקט, גם אצל הזרים.
"אם אני משווה את המצב לישראל, כשיש אירוע בקנה מידע שכזה אנשים לא יורידו את העיניים מהמרקע - אבל כאן זה אחרת", אמר רותם.
לדבריו, עוד לפני הפיצוץ נראה שהייתה התראה מפני אירוע טרור: "טוענים בחדשות שהייתה אזהרה כללית מראש אבל לא למשהו ספציפי. באמת היו בדיקות קפדניות גם במלון בו אני מתגורר, גם בכניסה לקניון.
בדקו גם מתחת למכוניות אבל אם זאת האנשים פה מאוד זהירים, הם לא שואלים את עצמם האם המשטרה הייתה רכה מדי. אצלנו ישר קופצים עם אמירות מה היה צריך לעשות ומה לא, אבל מהתחושה שלי כאן, אנשים לא נראים מתעניינים יותר מדי".
ממשלת הודו סירבה להפנות אצבע מאשימה לעבר ארגון או מדינה, והבהירה כי היא חוקרת את כל כיווני החקירה. ההערכה היא שיעד הפיגוע היה בית חב"ד הסמוך לבית הקפה "המאפייה הגרמנית" שבו התפוצץ המטען רב-העוצמה. את מתקפת הטרור במומבאי ביצע הארגון הפקיסטני "לשקר א-טייבה", ואחת האפשרויות היא שהארגון אחראי גם לפיגוע בפונה.